STEDINA GĦAL LAQGĦA FIL-MONASTERU BENEDITTIN TAL-IMDINA Barra mill-ħitan tal-monasteru, jgħixu lajċi, li fil-familji tagħhom, fuq il-post tax-xogħol fejn jaħdmu, fil-ħwienet mnejn imorru jixtru u f'kull post ieħor li jkunu tul il-ġurnata jgħixu l-Evanġelju kif iggwidati minn regola miktuba kważi ħmistax-il mitt sena ilu. Nammetti li kienet sorpiża għalija naqra li r-regola ta' San Benedittu ma kienetx miktuba għal saċerdoti jew kjeriċi, imma għal-lajċi. Kien il-ħsieb ta' dan il-qaddis li jagħti set ta' regoli għal dawk l-insara li fil-ħajja tagħhom ta' kuljum xtaqu jgħixu bl-aħjar mod possibli dak il-mod ta' ħajja kif preżentat lilna fl-Evanġelju. Hija mezz kif wieħed jagħraf aktar lil Alla jew sellum li skaluna, wara l-oħra jqarribna lejH. Illum, minkejja li għaddew aktar min elf u erba' mitt sena minn meta inkitbet, iżda f'din ir-regola wieħed għadu jista' jsib diversi prinċipji li jistgħu jitħaddmu mhux biss fil-monasteru, imma wkoll mill-insara kollha, kemm jekk individwi jew familji, kemm jekk fl-għaqdiet jew fil-parroċċi. Jekk tixtieq tkun taf aktar, allura inti mistieden tattendi għal-laqgħa li s-Segretarjat għal-Lajċi ser jorganizza fil-Monasteru tal-Benedittini fl-Imdina, nhar it-Tlieta, 28 ta' Frar 2012, bejn is-6.30 u t-8.00 ta' filgħaxija. Fil-laqgħa, Fr Keith Bonnici, Kappillan tal-Iklin jagħmel preżentazzjoni dwar San Benedittu u l-attwalità tar-regola tiegħu fil-ħajja tan-nisrani llum. Ikun hemm ukoll diskussjoni dwar l-istess suġġett minn numru ta' lajċi midħla tar-regola. Dawk preżenti jkunu jistgħu wkoll jagħmlu l-interventi tagħhom.
Mhux biss fil-Monasteru ... anzi !!!